The Revenant - Anmeldelse - Playup.dk
The Revenant – Anmeldelse
af Mikkel Tengvad den 21. januar 2016
Steve Jobs - Anmeldelse
Den danske pige - Anmeldelse
I vildmarkens vold
Det forgangne år var særdeles udbytterigt for Alejandro G. Iñárritu. Mexicaneren vandt tre Oscars for Birdman, og der har derfor siden været store forventninger til hans næste film. For en uge siden blev det afsløret, at denne film er nomineret til hele 12 Oscars.
Filmen er inspireret af virkelige begivenheder og fortæller en bemærkelsesværdig historie om overlevelse og hævn. Efter et brutalt sammenstød med en bjørn er Hugh Glass (Leonardo DiCaprio) mere eller mindre reduceret til et lig med et åndedræt. Glass’ medrejsende vælger derfor at forlade ham i den forfrosne vildmark, hvor døden virker uundgåelig. Kun drevet af uset viljestyrke og en ustoppelig kærlighed til sin søn kæmper Glass sig tilbage fra de døde for at få hævn over dem, der efterlod ham til at dø. Forude venter dog en lang og sej kamp i vildmarkens vold, hvor selv Bear Grylls ville bukke under på ingen tid.
Fantastiske billeder. Der er ikke set så flotte billeder på det store lærred siden Avatar. Kombinationen af det fantastiske Alexa 65 kamera og vanvittig smuk natur skaber grobund for billeder af uset skønhed. Desuden hjælper det selvfølgelig også at have den Oscar-vindende filmfotograf Emmanuel Lubezki bag roret.
Detaljen i fokus. Endnu en af filmens visuelle forcer ligger i Lubezki og Iñárritus tilbøjelighed til at lokalisere den mindste detalje. Fra de aldrende efterårsblade, der er fanget i glaslignende istapper til den rislende flod, der glider som tjære i skovens bund. Disse detaljer er med til at skabe filmens sjæl.
To kraftpræstationer. Der har været meget snak om Leonardo DiCaprio og dette års Oscars – og med god grund. Den 41-årige skuespiller har allerede vundet en Golden Globe for hans præstation som Hugh Glass, og Oscarstatuetten burde bestemt følge trop. Han transcenderer simpelthen og er sjældent set bedre. Tom Hardy viser også, endnu en gang, at han er en af verdens dygtigste skuespillere. Det ville derfor også være fuldt fortjent, hvis Oscarstatuetten for bedste mandlige birolle skulle tilfalde ham.
Vanvittige sekvenser. Ofte når man har set en film, vil der altid være én bestemt sekvens, som man ikke kan få ud af hovedet. I denne film kan sådanne sekvenser ikke tælles på en hånd. Fra den alt for realistiske kamp med en grizzlybjørn til en hestejagt ud over en klippeskrænt. Det gælder bare om at have store lunger, for man kommer til at holde vejret mange gange.
Filmen er meget ligetil. Selvom der hviler en bestemt mystik over The Revenant, så er den egentlig meget ligetil. Udover et par fortryllende drømmebilleder, så bevæger filmen sig kronologisk i et snorlige plot. Filmens fremdrift og motivation udspringer af basale overlevelsesinstinkter, hvilket gør den meget ligetil og let at forstå.
Ikke en film for alle. Iñárritu har ikke forsøgt at lave en film, der henvender sig til alle. Der er faktisk mange faktorer, der kun tiltaler specifikke smage. Den gennemgående brug af ”nature morte”, hvor tiden står stille og naturen er i centrum, er grobund for fantastisk smukke billeder. Desværre er der mange, der i længden vil bruge disse passager som anledning til kort at blunde hen. Desuden kan den store brug af grafisk vold, lemlæstelse og blod i litervis skræmme mange væk.
The Revenant er intet mindre end et mesterværk. Iñárritu har på mange måder skabt en diametral modsætning til Birdman, men han har alligevel formået at skabe en film, der er mindst ligeså speciel. The Revenant er et bevægeligt maleri, der er mesterligt orkestreret på alle punkter, hvilket de 12 Oscar-nomineringer også vidner om. Hvis man kun måtte se én film i biografen i år, så skulle det være The Revenant.
PlayUp giver filmen 6 ud af 6 stjerner
Alejandro G. IñárrituBirdmanEmmanuel LubezkiLeonardo DiCaprioOscarTom Hardy
Alejandro G. Iñárritu, Birdman, Emmanuel Lubezki, Leonardo DiCaprio, Oscar, Tom Hardy